作者:陳允平
標題:丹鳳吟
內容:暗柳煙深何處，翡翠簾櫳，鴛鴦樓閣。芹泥融潤，飛燕競穿珠幕。鞦韆倦倚，還思少年，襪步塵輕，衫裁羅薄。陡頓芳心暗老，強理新妝，離思都佔眉角。過了幾番花信，曉來剗地寒意惡。可煞東風，甚把夭桃豔杏，故故凌鑠。傷春憔悴，淚矗粉腮香落。挑脫金寬雙玉腕，怕人猜偷握。漸芳草，恨畫闌、休傍著。